                                                                          





01.07.2026
Anunț demarare proiect



 „Abilitate versus dizabilitate” – terapii psihologice pentru copiii cu dizabilități”
Cod SMIS 355787

Direcția Generală de Asistență Socială și Protecția Copilului Sector 4 anunță demararea proiectului „Abilitate versus dizabilitate” – terapii psihologice pentru copiii cu dizabilități”, cod SMIS 355787, o inițiativă menită să extindă accesul la servicii specializate de recuperare, abilitare și sprijin psihologic pentru copiii cu dizabilități din Sectorul 4, precum și la servicii de consiliere și suport pentru familiile acestora.
Prin implementarea proiectului vor fi dezvoltate servicii integrate și personalizate, adaptate nevoilor fiecărui copil, care vor contribui la dezvoltarea autonomiei, valorificarea potențialului individual și creșterea gradului de incluziune socială și educațională.
Finanțare: Proiectul este cofinanțat de Uniunea Europeană, din Fondul Social European Plus (FSE+), prin Programul Incluziune și Demnitate Socială 2021–2027, Prioritatea P7 – Sprijin pentru persoanele cu dizabilități, Acțiunea 7.3 – Dezvoltarea de servicii de îngrijire de zi – terapii psihologice pentru copiii cu dizabilități..
Durata proiectului: 1 iulie 2026 – 31 decembrie 2029 (42 luni)
Valoare totală: 7.723.189,39 lei, din care 7.568.725,61 lei reprezintă finanțare nerambursabilă.
Obiectivul proiectului
Proiectul își propune extinderea și diversificarea serviciilor furnizate în cadrul Centrului de Zi pentru Copilul cu Dizabilități „Harap Alb” și al Centrului de Zi pentru Copilul cu Dizabilități „Harap Alb Junior”, prin dezvoltarea unui program integrat de terapii psihologice și servicii de abilitare și reabilitare destinat unui număr de 132 de copii cu dizabilități, cu vârsta sub 18 ani, domiciliați în Sectorul 4 al Municipiului București.
Serviciile se adresează în special copiilor diagnosticați cu tulburări din spectrul autist (TSA), ADHD, tulburări de comportament și altor afecțiuni care necesită intervenții terapeutice specializate, contribuind la dezvoltarea abilităților cognitive, emoționale și sociale, precum și la creșterea calității vieții acestora.
Beneficiari direcți
· 132 de copii cu dizabilități, cu vârsta sub 18 ani, domiciliați în Sectorul 4; 
· dintre aceștia, minimum 20 de copii de etnie romă; 
· minimum 132 de părinți și persoane care asigură creșterea și îngrijirea copiilor, care vor beneficia de servicii de consiliere și sprijin familial.
Rezultate și beneficii așteptate
· Asigurarea accesului pentru 132 de copii cu dizabilități, dintre care minimum 20 de etnie romă, la servicii integrate de îngrijire de zi și terapii psihologice, logopedice și psihopedagogice, adaptate nevoilor individuale, pe întreaga perioadă de implementare a proiectului; 
· Îmbunătățirea nivelului de dezvoltare și a gradului de incluziune socială pentru minimum 67 de copii, prin aplicarea planurilor individualizate de abilitare și reabilitare și monitorizarea progresului înregistrat la finalul participării în proiect; 
· Dezvoltarea competențelor parentale și consolidarea capacității de sprijin familial pentru minimum 132 de părinți și îngrijitori, prin sesiuni de consiliere și formare dedicate îngrijirii, educației și incluziunii copiilor cu dizabilități.
Prin rezultatele sale, proiectul sprijină dezvoltarea unei comunități mai incluzive și consolidează capacitatea DGASPC Sector 4 de a furniza servicii specializate de înaltă calitate pentru copiii aflați în situații de vulnerabilitate.
📩 Informații suplimentare: D.G.A.S.P.C. Sector 4, Adresa: B-dul Metalurgiei nr. 12-18, Sector 4, București Tel. 0372 715 100 , Website: www.dgaspc4.ro, Email  contact@dgaspc4.ro | informatii@dgaspc4.ro, Manager proiect: Teodor Sorina – Gratiela

